Rusiye mahkemesi FSB hadimini Bağçasaraydaki «Hizb ut-Tahrir davası» boyunca sorğuğa çekti
Rusiyeniñ Rostov-na-Donudaki Cenübiy okrugınıñ arbiy mahkemesi Bağçasaraydaki ekinci «Hizb ut-Tahrir davası» boyunca birinci qabaat şaatınıñ sorğusını yekünledi, dep haber ete Qırım.Aqiqat mühbiri.
Qararı cinaiy dava açılması içün sebep olğan FSB operativ hadimi Nikolay Artıkbayevniñ sorğusı 12 oturışuv boyunca devam etti.
«Bugün Artıkbayevniñ sorğusı yekünlendi, mahkeme bir çoq sualni çıqarsa da, bu şaatnıñ sorğusını bitirip oldıq, qalğan suallerni berdik. Bu basamaqta prokuror mahkeme oturışuvınıñ nizamını deñiştirmege rica etip, bugün müvekkilerimizniñ hasiyetnamelerini oqup başladı. Prokuror Rusiye pasportları aqqında soradı, müvekkillerimiz turmuş meselelerini al etmek içün, hastahanege barmağa ve ilâhre imkân olsun dep, pasportlarnı almağa mecbur ediler, dep cevap bergenler», – dep tarif etti advokat Ayder Azamatov.
Advokatnıñ aytqanına köre, mahkeme daa 30-ğa yaqın şaatnı sorğuğa çekmeli.
«Mahkeme şaatlarnıñ kelmesini temin etip olsa, yarın qalğan şaatlarnıñ sorğusına başlamağa imkânımız olur, olarnıñ sayısı 30 kişige yaqın, ve daa üç şaatnıñ taqma adı bar, olar gizli şaat ola», – dep qoştı Azamatov.